**NOLIKUMS**

Liepājā

|  |  |  |
| --- | --- | --- |
|  2023. gada 21. decembrī |  Nr.21 (prot. Nr.14, 26.§) |   |
| Liepājas būvvaldes nolikums  |
|  | Izdots saskaņā ar Valsts pārvaldes iekārtas likuma 28. pantu |

**I. Vispārīgie jautājumi**

1. Liepājas valstspilsētas pašvaldības iestāde “Liepājas būvvalde” (turpmāk – Būvvalde) ir patstāvīga Liepājas valstspilsētas pašvaldības domes (turpmāk – dome) izveidota un pārraudzībā esoša pastarpinātās pārvaldes iestāde. Būvvalde atrodas Liepājas valstspilsētas pašvaldības izpilddirektora vietnieka būvniecības jautājumos pakļautībā.

2. Būvvaldes darbības mērķis ir kvalitatīvas pilsētvides veidošana un būvniecības administratīvā procesa tiesiskuma nodrošināšana, realizācija un kontrole Liepājas valstspilsētas pašvaldībā (turpmāk – pašvaldība) atbilstoši Liepājas valstspilsētas teritorijas plānojumam, apbūves noteikumiem un citiem tiesību aktiem.

3. Būvvaldes adrese ir Peldu iela 5, Liepāja, LV-3401.

**II. Būvvaldes funkcijas, uzdevumi un kompetence**

4. Būvvalde savas kompetences ietvaros kontrolē būvniecības administratīvo procesu un tā atbilstību Būvniecības likuma un citu būvniecību regulējošu normatīvo aktu prasībām, nodrošina kultūrvēsturisko vērtību aizsardzību, pārrauga un kontrolē vides objektu izvietošanas tiesiskumu un pilsētas apstādījumus.

5. Būvvalde savā darbā nodrošina kvalitātes vadības sistēmu atbilstoši LVS EN ISO 9001.

6. Būvvalde realizē šādas normatīvajos aktos pašvaldībai noteiktās administratīvās un kontroles funkcijas:

6.1. pieņem lēmumus par nekustamā īpašumu lietošanas mērķa noteikšanu un maiņu;

6.2. pieņem lēmumus par adrešu, nosaukumu piešķiršanu un likvidēšanu (izņemot ielu un laukumu nosaukumus);

6.3. atbilstoši normatīvo aktu prasībām organizē vietējā ģeodēziskā tīkla punktu ierīkošanu, uzturēšanu un aizsardzību;

6.4. izveido un uztur augstas detalizācijas topogrāfiskās informācijas (ADTI) datubāzi un nodrošina datubāzes sadarbspēju ar centrālo datubāzi;

6.5. izstrādā kritērijus un pieņem lēmumus sagruvušu, cilvēku drošību apdraudošu vai vidi degradējošu būvju statusa noteikšanai;

6.6. pieņem lēmumus par sagruvušu, cilvēku drošību apdraudošu vai ainavu degradējošu būvju sakārtošanu, konservāciju vai nojaukšanu, pārrauga to izpildi un organizē lēmumu piespiedu izpildi;

6.7. apzina Kadastra informācijas sistēmā nereģistrētas ēkas un inženierbūves, sagatavo un iesniedz Valsts zemes dienestā informāciju nekustamā īpašuma objekta noteikšanai, kadastra datu aktualizācijai, organizē nekustamā īpašuma objekta noteikšanas izmaksu atgūšanu saskaņā ar normatīvo aktu prasībām;

6.8. informē sabiedrību par saņemtajām būvniecības iecerēm;

6.9. izdod atļauju Liepājas valstspilsētas simbolikas lietošanai;

6.10. saskaņo nekustamā īpašuma objekta apgrūtinājumu (apgrūtinājumu plānu vai informāciju par apgrūtinājumiem);

6.11. pieņem lēmumu par daudzdzīvokļu dzīvojamai mājai funkcionāli nepieciešamo zemesgabalu, lēmumu par funkcionāli nepieciešamā zemesgabala pārskatīšanu vai atsaka izdot šādu lēmumu, kā arī pēc lēmuma stāšanās spēkā nekavējoties to iesniedz Valsts zemes dienestam;

6.12. pieņem lēmumu par zemes pirmreizējai ierakstīšanai zemesgrāmatā veidojamo zemes vienību sadalīšanu, apvienošanu vai zemes robežu pārkārtošanu, ievērojot pašvaldības teritorijas plānojumu un normatīvajos aktos par teritorijas plānošanu, izmantošanu un apbūvi noteiktās prasības.

7. Būvvalde realizē šādas normatīvajos aktos pašvaldībai noteiktās teritorijas plānošanas un pilsētvides pārraudzības funkcijas:

7.1. pieņem lēmumus par zemesgabalu apvienošanu, par zemes ierīcības projektu nepieciešamību, izsniedz nosacījumus un apstiprina zemes ierīcības projektus, tajā skaitā arī līdz nekustamā īpašuma pirmreizējai ierakstīšanai zemesgrāmatā;

7.2. pieņem lēmumus par reklāmas un reklāmas objektu izvietošanas atļauju izsniegšanu vai atteikumu izsniegt šādas atļaujas;

7.3. koordinē un uzrauga pašvaldības teritorijas plānojuma, lokālplānojumu, detālplānojumu un tematisko plānojumu izstrādi un īstenošanu;

7.4. pieņem lēmumus par detālplānojumu uzsākšanu, izstrādi un apstiprināšanu;

7.5. koordinē un uzrauga valstspilsētas svētku noformēšanu;

7.6. rīko publisko apspriešanu, ja koku ciršana paredzēta pašvaldības administratīvajā teritorijā publiski pieejamā valsts vai pašvaldības īpašumā esošā objektā vai pašvaldības saistošajos noteikumos noteiktā sabiedrībai nozīmīgā gadījumā;

7.7. sniedz atzinumus par nozīmīgu projektu arhitektūras kvalitāti.

**III. Būvvaldes struktūra un darbinieki**

8. Būvvaldes darbu vada Būvvaldes vadītājs. Būvvaldes vadītājs atbild par pašvaldībai noteiktajām administratīvās un kontroles funkcijām. Būvvaldes vadītājam ir vietnieks, kurš Būvvaldi vada Būvvaldes vadītāja prombūtnes laikā.

9. Būvvaldes struktūrvienības un galvenie speciālisti darbojas, pamatojoties uz Būvvaldes vadītāja apstiprinātiem reglamentiem.

10. Būvvaldes darbinieku tiesības un pienākumi ir noteikti amatu aprakstos un citos iekšējos normatīvajos aktos.

11. Būvvaldes vadītāju un pilsētas arhitektu amatā ieceļ un no amata atbrīvo dome.

12. Būvvaldes vadītājs:

12.1. pieņem Būvvaldes lēmumus atbilstoši nolikumā noteiktajai kompetencei;

12.2. organizē iestādes funkciju izpildi un atbild par to, vada iestādes administratīvo darbu, nodrošinot tā nepārtrauktību, lietderību un tiesiskumu;

12.3. pārvalda iestādes finanšu, personāla un citus resursus;

12.4. nosaka iestādes darbinieku pienākumus;

12.5. pieņem darbā darbiniekus un izbeidz darba tiesiskās attiecības ar tiem;

12.6. nodrošina iestādes gadskārtējā darbības plāna un budžeta pieprasījuma izstrādi;

12.7. izveido iestādes iekšējās kontroles sistēmu, kā arī uzrauga un uzlabo to;

12.8. ir tiesīgs atcelt Būvvaldes darbinieku izdotos administratīvos aktus, lēmumus un iekšējos normatīvos aktus;

12.9. ir tiesīgs deleģēt atsevišķu lēmumu pieņemšanu citai Būvvaldes amatpersonai atbilstoši tās kompetencei.

13. Pilsētas arhitekts atbild par pašvaldībai noteiktajām teritorijas plānošanas un pilsētvides pārraudzības funkcijām un ir tiesīgs deleģēt atsevišķu lēmumu pieņemšanu citai Būvvaldes amatpersonai atbilstoši tās kompetencei.

14. Būvvaldes vadītājs nosaka Būvvaldes struktūru, struktūrvienību funkcijas un uzdevumu sadalījumu Būvvaldē.

**IV. Būvvaldes darbības tiesiskuma nodrošināšana un pārskati**

15. Būvinspektora lēmumus, kas pieņemti Būvvaldes vārdā, un izdotos atzinumus, ja tie rada tiesiskas sekas, var apstrīdēt Būvvaldes vadītājam. Būvvaldes vadītāja lēmumus var pārsūdzēt Administratīvajā rajona tiesā Administratīvā procesa likuma noteiktajā kārtībā.

16. Arhitekta lēmumus, kas pieņemti Būvvaldes vārdā, var apstrīdēt Būvvaldes vadītājam. Būvvaldes vadītāja lēmumus var pārsūdzēt Administratīvajā rajona tiesā Administratīvā procesa likuma noteiktajā kārtībā.

17. Pilsētas arhitekta lēmumus, kas pieņemti Būvvaldes vārdā, var apstrīdēt Būvvaldes vadītājam. Būvvaldes vadītāja lēmumus var pārsūdzēt Administratīvajā rajona tiesā Administratīvā procesa likuma noteiktajā kārtībā.

18. Galvenā būvinženiera lēmumus, kas pieņemti Būvvaldes vārdā, var apstrīdēt Būvvaldes vadītājam. Būvvaldes vadītāja lēmumus var pārsūdzēt Administratīvajā rajona tiesā Administratīvā procesa likuma noteiktajā kārtībā.

19. Galvenā mākslinieka lēmumus par atteikumu izdot reklāmas un reklāmas objektu izvietošanas atļaujas var apstrīdēt Pilsētas arhitektam. Pilsētas arhitekta lēmumus var pārsūdzēt Administratīvajā rajona tiesā Administratīvā procesa likuma noteiktajā kārtībā.

20. Būvvaldes lēmumus par cilvēku drošību apdraudošas, vidi degradējošas vai sabrukušas būves sakārtošanu, konservāciju vai nojaukšanu, ko Būvvaldes vārdā pieņem Būvvaldes vadītāja vietnieks, var apstrīdēt Būvvaldes vadītājam. Būvvaldes vadītāja lēmumus var pārsūdzēt Administratīvajā rajona tiesā Administratīvā procesa likuma noteiktajā kārtībā.

21.Būvvaldes lēmumus par patvaļīgas būvniecības novēršanu, ko Būvvaldes vārdā pieņem Būvvaldes Būvniecības procesu kontroles daļas vadītājs, var apstrīdēt Būvvaldes vadītājam. Būvvaldes vadītāja lēmumus var pārsūdzēt Administratīvajā rajona tiesā Administratīvā procesa likuma noteiktajā kārtībā.

22. Būvvalde reizi gadā sniedz pašvaldībai pārskatu par Būvvaldes funkciju izpildi un Būvvaldei piešķirto pašvaldības budžeta līdzekļu izlietojumu. Pašvaldībai ir tiesības jebkurā laikā pieprasīt pārskatu par Būvvaldes darbību.

**V. Noslēguma jautājums**

23. Atzīt par spēku zaudējušu Liepājas pilsētas domes 2020. gada 23. aprīļa nolikumu Nr.14 “Liepājas pilsētas pašvaldības iestādes “Liepājas pilsētas būvvalde” nolikums”.

|  |  |
| --- | --- |
| Priekšsēdētājs | Gunārs Ansiņš |